[pic] | COMISIA COMUNITĂŢILOR EUROPENE |

Bruxelles, 3.2.2009

COM(2009) 33 final

RAPORT AL COMISIEI CĂTRE PARLAMENTUL EUROPEAN ȘI CONSILIU

cu privire la punerea în aplicare a Regulamentului (CE) nr. 450/2003 al Parlamentului European și al Consiliului din 27 februarie 2003 privind indicele costului forței de muncă (ICFM)

1. Introducere

Costurile forței de muncă constituie un factor important în analiza dezvoltării economice pe termen scurt sau mediu. Stabilirea în timp util a unui indice costului forței de muncă pentru Uniunea Europeană și pentru zona euro este, deci, considerată de către Comisie și de Banca Centrală Europeană a fi de cea mai mare importanță pentru evaluarea presiunii inflaționiste care ar putea rezulta din evoluțiile pieței muncii. Indicele costului forței de muncă este, de asemenea, important pentru partenerii sociali implicați în negocierile salariale și pentru Comisie însăși, care monitorizează evoluțiile pe termen scurt ale costurilor forței de muncă. Indicele costului forței de muncă reprezintă unul din principalii indicatori economici europeni (PIEE)[1].

Regulamentul (CE) nr. 450/2003 al Parlamentului European și al Consiliului din 27 februarie 2003 privind indicele costului forței de muncă (ICFM) stabilește un cadru comun pentru elaborarea și transmiterea indicilor comparabili ai costului forței de muncă la nivel comunitar (JO L 69, 13.3.2003, p.1). Comisia (Eurostat) publică un comunicat de presă trimestrial asupra indicelui costului forței de muncă[2].

În iulie 2003, Comisia a adoptat un regulament de punere în aplicare [Regulamentul (CE) nr. 1216/2003, JO L 169, 8.7.2003, p. 37] prezentând mai detaliat procedurile de transmitere a indicelui, ajustările (sezoniere) specifice necesare și conținutul rapoartelor naționale privind calitatea. De la ultimul raport al Parlamentului European și al Consiliului din 2006[3], a fost adoptat un nou regulament al Comisiei [Regulamentul (CE) nr. 224/2007 din 1 martie 2007 (JO L 64, 2.3.2007, p.23)]. Acesta modifică regulamentul de aplicare din 2003 și extinde domeniul de aplicare al indicelui costului forței de muncă la activitățile economice definite în secțiunile L, M, N și O ale NACE Rev. 1. Această extindere înseamnă că serviciile necomerciale, care reprezintă partea principală a acestor secțiuni și a căror dinamică poate fi diferită de cea a serviciilor comerciale, vor fi, de asemenea, acoperite.

Articolul 13 din Regulamentul (CE) nr. 450/2003 impune prezentarea unor rapoarte bienale privind punerea în aplicare a regulamentului. Aceste rapoarte trebuie să evalueze în special calitatea datelor seriilor transmise cu privire la ICFM și calitatea datelor retrospective transmise. Furnizarea de rapoarte naționale anuale privind calitatea este o cerință a articolului 8 alineatul (2) din respectivul regulament. Anexa I la regulamentul de aplicare [Regulamentul (CE) nr. 1216/2003] stabilește următoarele criterii de calitate pentru indicele costului forței de muncă: relevanță, precizie, actualitate și punctualitate, accesibilitate și claritate, comparabilitate, coerență și exhaustivitate.

Dat fiind faptul că s-au realizat progrese considerabile în materie de comparabilitate și de exhaustivitate, prezentul raport se va concentra asupra preciziei, actualității și coerenței. Micile nereguli referitoare la termenii de transmitere nu sunt semnalate, deoarece, prin natura lor, acestea sunt, în mod normal, temporare.

Anexa la prezentul raport cuprinde măsurile de ameliorare care vor fi luate la nivel național de către statele membre care au comunicat aceste informații.

2. Progrese generale înregistrate de la ultimul raport până în prezent

De la ultimul raport, apărut în 2006, și până în prezent, au fost realizate progrese considerabile, mai ales în materie de disponibilitate și de calitate a indicelui costului forței de muncă (ICFM). În general, revizuirile datelor anterioare sunt mai puțin importante și volatilitatea indicelui a scăzut. Datele retrospective care, în multe cazuri, erau încă absente în 2006, au fost transmise, între timp, de către toate statele membre. Cele două noi state membre (Bulgaria și România) au fost capabile să furnizeze un ICFM conform standardelor de calitate stabilite de Regulamentul (CE) nr. 450/2003. La ora actuală, toate statele membre ale UE au pus în aplicare ICFM și datele sunt, cu câteva excepții, transmise în mod regulat Comisiei (Eurostat) în limitele de timp impuse.

Disponibilitatea unui ICFM din partea tuturor statelor membre ale UE permite elaborarea agregatelor Uniunii Europene și compararea cu suficientă precizie a evoluției costurilor orare ale forței de muncă între statele membre. Există, cu toate acestea, un anumit număr de probleme în materie de calitate, care necesită un efort suplimentar din partea anumitor state membre în vederea realizării procesului de armonizare. Aceste probleme sunt abordate în cele ce urmează.

În timp ce statele membre au adoptat dispozițiile necesare pentru elaborarea ICFM, Comisia (Eurostat) a menținut și ameliorat sistemul său de producție, care permite primirea, verificarea, prelucrarea, stocarea și difuzarea în timp util a datelor privind indicele costului forței de muncă. Aceste proceduri, care au devenit perfect operaționale în 2005, sunt revizuite și actualizate în permanență.

2. 1 Extinderea sec țiunilor L până la O ale NACE Rev. 1 și trecerea la NACE Rev. 2

Regulamentul (CE) nr. 224/2007 din 1 martie 2007 (JO L 64, 2.3.2007, p. 23) a extins domeniul luat în considerare pentru stabilirea indicelui costului forței de muncă la serviciile necomerciale. Începând cu primul trimestru al anului 2007, datele care nu au fost ajustate sezonier privind indicele costului forței de muncă pentru secțiunile L până la O ale NACE, trebuie să fie comunicate trimestrial către Eurostat. De îndată ce datele pentru o perioadă de patru ani sunt disponibile pentru un stat membru, seriile trebuie să fie, de asemenea, transmise sub formă ajustată în funcție de variațiile sezoniere și de numărul de zile lucrătoare. În prezent, aceste date, inclusiv cele ajustate în funcție de variațiile sezoniere și de numărul de zile lucrătoare, sunt transmise de către toate statele membre care nu dispun de o derogare. Derogările privind Belgia, Danemarca, Grecia, Spania, Franța, Irlanda, Italia, Cipru, Luxemburg, Malta, Austria, Polonia și Suedia vor expira la termenul fixat pentru transmiterea datelor primului trimestru al anului 2009. Cu începere de la acea dată, toate statele membre vor trebui să includă în seriile lor de date secțiunile L până la O ale NACE Rev. 1.

În același timp, Regulamentul (CE) nr. 1893/2006 din 20 decembrie 2006 (JO L 393, 30.12.2006, p. 1) privind trecerea de la nomenclatura NACE Rev. 1 la nomenclatura NACE Rev. 2 va începe să fie aplicat în cazul ICFM. Datele comunicate pentru primul trimestru al anului 2009 vor trebui să fie deja codificate în conformitate cu NACE Rev. 2. Modificările necesare ale mediului de producție, ca urmare a acestei schimbări în materie de clasificare a activităților economice, au fost efectuate de către Comisie (Eurostat) și aceasta din urmă monitorizează progresele statelor membre cu privire la aplicarea schimbărilor de clasificare în curs. Pentru a facilita trecerea la noua nomenclatură, în 2007 s-a organizat un atelier dedicat în exclusivitate introducerii NACE Rev. 2 în statele membre. Un al doilea atelier, care a examinat progresele realizate în materie de aplicare și a oferit ocazia unor schimburi de vederi, a avut loc în noiembrie 2008.

3. evaluarea conformită țII (PÂNă ÎN SEPTEMBRIE 2008)

3.1 Perspectivă generală

Următoarele state membre au luat toate măsurile necesare pentru a se conforma pe deplin regulamentului: Belgia, Bulgaria, Republica Cehă, Danemarca, Germania, Estonia, Spania, Franța, Italia, Cipru, Letonia, Lituania, Luxemburg, Malta, Polonia, Portugalia, România, Slovenia, Slovacia și Regatul Unit. Țările de Jos au comunicat, de asemenea, date de calitate suficientă în perioada de raportare, deși cu o întârziere deosebit de mare pentru aproape toate trimestrele; în consecință, Țările de Jos nu au respectat criteriul de actualitate stabilit de regulament. Ungaria, Finlanda și Suedia au transmis datele în mod regulat, dar, în măsuri diferite, nu au respectat pe deplin definițiile date ICFM, după cum sunt descrise în detaliile de mai jos. Irlanda nu a respectat nici ea pe deplin cerințele de precizie referitoare la ICFM și, în plus, nu a comunicat la timp datele pentru toate trimestrele în 2008. Grecia și Austria au comunicat datele la timp pentru majoritatea perioadei de raportare, dar în prezent sunt în curs de revizuire a ICFM din motive de calitate. În ansamblu, aceste rezultate reprezintă o ameliorare prin comparație cu situația descrisă în raportul din 2006, din care – pe lângă probleme de calitate mai grave – lipseau și un anumit număr de serii de date retrospective, precum și de serii ajustate în funcție de variațiile sezoniere și de zilele lucrătoare.

3.2 Detalii privind lacunele în materie de calitate

3.2.1 Precizie

Problemele referitoare la precizie pot viza diferite aspecte ale ICFM. În general, acestea provin din erorile prezente în datele sursă și pot conduce la o volatilitate importantă a seriilor ICFM. Mai mult, datele care nu sunt precise riscă să nu fie pe deplin comparabile cu cele ale altor state membre și pot, în plus, să ducă la incoerențe între ICFM și alte surse de date care măsoară aspecte similare (de exemplu, evoluția remunerației orare a salariaților). În general, problemele cunoscute legate de precizie sunt examinate de către statele membre vizate în raportul anual asupra calității, iar Comisia (Eurostat) monitorizează progresele realizate sau planificate în materie de aplicare a unor surse mai bune.

Pentru moment, șase state membre sunt afectate de probleme legate de precizie. Irlanda, Ungaria, Finlanda și Suedia nu dispun, pentru moment, de date sursă corespunzătoare care să le permită să se conformeze pe deplin regulamentului[4]. Datele privind ICFM comunicate de Grecia indică rate de creștere inexplicabile care nu corespund evoluțiilor constatate pe piața muncii. Austria a încetat să comunice date din aceleași motive și este în curs de cercetare a surselor acestor probleme de calitate.

Irlanda: orele remunerate și nu orele lucrate constituie unitatea de măsură utilizată. Plățile neregulate nu sunt incluse în indice. Acest lucru ar trebui să se schimbe de îndată ce noua sursă de date (prevăzută pentru 2009) va putea fi utilizată pentru toate activitățile economice. De altfel, seria nu cuprinde toți salariații, ci prevede o limită inferioară pentru întreprinderile cu cel puțin 10 salariați în sectoarele industriei (secțiunile C, D și E din NACE) și construcțiilor (secțiunea F din NACE). Sectoarele de servicii (secțiunile G, H, I și K din NACE) prevăd o limită mai joasă, și anume întreprinderile cu cel puțin 5 salariați, în timp ce secțiunea J din NACE (activități de intermediere financiară) nu cuprinde decât întreprinderile bancare, de asigurări și de credit imobiliar.

Grecia: volatilitate importantă a seriilor ICFM și revizuiri importante. Până acum, nu a fost comunicată nicio explicație satisfăcătoare cu privire la această volatilitate extremă. Mai mult, raportul anual asupra calității nu a fost transmis nici în 2007, nici în 2008; raportul trimis în 2006 este prea concis pentru a permite tragerea unor concluzii asupra cauzelor problemelor de precizie.

Ungaria: datele se referă la întreprinderi private cu cel puțin 5 angajați și la instituții publice de toate dimensiunile.

Austria: în septembrie 2008, transmiterea datelor a fost oprită din cauza rezultatelor instabile și puțin plauzibile.

Finlanda: datele se referă doar la salariații în timp complet. Variațiile trimestriale ale costului forței de muncă au fost măsurate începând cu primul trimestru al anului 2005 cu ajutorul variațiilor salariilor percepute pentru un timp de lucru regulat. Pentru calculul variației anuale a indicelui costului forței de muncă au fost utilizate rezultatele anchetei asupra forței de muncă, statisticile privind structura veniturilor și datele privind conturile naționale. În general, se observă întârzieri importante - până la 2 ani – pentru mai multe surse utilizate pentru elaborarea ICFM. În consecință, aplicarea actuală a indicelui costului forței de muncă în Finlanda nu ține total seama de evoluția pe termen scurt a costurilor orare ale forței de muncă cu precizia dorită și revizuiri masive îi limitează posibilitățile de utilizare.

Suedia: primele neregulate nu sunt incluse în calculul costului forței de muncă. Datele nu se referă decât la sectorul privat.

3.2.2 Actualitate

Actualitatea a fost ameliorată în permanență de la ultimul raport din 2006. Cu toate acestea, din motive diverse, mai multe state membre nu au reușit să transmită ICFM la timp (70 de zile după trimestrul de referință) pentru anumite trimestre. Actualitatea prezintă cea mai mare importanță deoarece întârzierile în comunicarea datelor duc la utilizarea unor estimări pentru elaborarea agregatelor pentru UE și pentru zona euro. Aceasta duce la revizuiri considerabile și inutile. Mai jos sunt enumerate statele membre care au transmis datele cu o asemenea întârziere (> t+75) încât acestea nu au putut fi incluse în comunicatul de presă trimestrial difuzat de către Comisie și a trebuit să se recurgă la extrapolarea valorilor ICFM pentru țările respective în stabilirea agregatelor pentru UE și pentru zona euro publicate pentru trimestrul în cauză.

Belgia: nu a reușit să transmită datele la timp în trei ocazii pe parcursul perioadei de raportare. După o ameliorare a situației prin comparație cu cea care a fost descrisă în raportul din 2006, mai mulți factori excepționali au dus la o transmitere tardivă a ICFM în prima jumătate a perioadei de raportare din 2008. Se așteaptă ca datele aferente celui de-al treilea trimestru de referință din 2008 să fie transmise la timp.

Cipru, Italia, Luxemburg: nu au transmis datele la timp într-o singură ocazie. Aceasta nu se datorează unei probleme structurale de elaborare, în consecință, se așteaptă ca acest incident să rămână excepțional.

Irlanda: nu a transmis datele la timp în trei ocazii. Nu se așteaptă reînceperea transmiterii datelor înainte de 2009.

Grecia: nu a transmis datele la timp în trei ocazii. Aceasta nu se datorează unei probleme structurale de elaborare, în consecință, se așteaptă ca acest incident să rămână excepțional.

Țările de Jos: neconformitate gravă în 2007. În timpul perioadei de raportare, datele au fost comunicate cu întârzieri foarte mari pentru cinci trimestre. Cu toate acestea, datele au reînceput să fie transmise la timp începând din primul trimestru de referință din 2008.

Austria: nu a transmis datele la timp în trei ocazii în cursul perioadei de raportare datorită lacunelor în materie de calitate și volatilității inexplicabile a datelor. Se așteaptă reluarea transmiterii datelor începând cu al patrulea trimestru de referință 2008.

3.2.3 Coeren ță

În raportul anual asupra calității, se cere statelor membre să compare ratele de creștere ale ICFM cu cele ale remunerațiilor orare ale salariaților, cuprinse în conturile naționale (conform definiției date în SEC95). Cele două colectări de date măsoară același fenomen cu mici divergențe în definiții și un grad mai ridicat de detalii în privința ICFM, pentru care se utilizează de obicei surse complementare sau diferite. Prin urmare, nu trebuie să se aștepte o coerență totală. Cu toate acestea, ratele de creștere care evoluează în aceeași direcție și sunt de dimensiuni comparabile indică faptul că nivelul calitativ al datelor privind ICFM este comparabil cu cel din conturile naționale. Gradul de coerență este deci un bun indicator al calității datelor ICFM. Deoarece nu toate statele membre produc date trimestriale pentru remunerațiile orare ale salariaților (din conturile naționale), o vedere de ansamblu a coerenței nu este posibilă. Următoarea perspectivă generală se bazează pe rapoartele asupra calității din 2007.

Germania, Malta: nivel ridicat de coerență, dat fiind că datele din conturile naționale constituie sursa pentru elaborarea ICFM.

Bulgaria, Cipru, Republica Cehă, Danemarca, Estonia, Franța, Lituania, Luxemburg, Polonia, România, Slovenia: nivel suficient de coerență. Semnele situate în fața ratelor de creștere sunt, în general, identice iar ratele de creștere sunt de dimensiuni similare.

Finlanda: coerență scăzută; mari discrepanțe între ratele de creștere din ambele surse. Aceste discrepanțe se pot explica prin problemele de precizie care afectează ICFM descrise detaliat în cele de mai sus.

Belgia, Spania, Grecia, Italia, Letonia, Țările de Jos, Portugalia, Suedia, Slovenia, Slovacia, Regatul Unit: datele din conturile naționale nu sunt disponibile sau nu sunt comunicate în raportul asupra calității.

4. Concluzii

În ansamblu, gradul de conformitate cu regulamentul a progresat de la raportul precedent din 2006. Toate statele membre au continuat să afecteze resurse pentru acțiuni de punere în aplicare vizând obținerea unor serii mai comparabile și mai actuale pentru acest indice. Aceasta a permis ridicarea nivelului global al calității, consolidând astfel utilitatea datelor.

Toate seriile de date retrospective, la fel ca și seriile ajustate sezonier și în funcție de zilele lucrătoare, care erau încă absente, au fost transmise între timp. Punctualitatea transmiterii datelor s-a ameliorat și numărul de state membre care aveau probleme de precizie a scăzut. Cu toate acestea, nouă state membre prezintă încă lacune la nivelul unuia sau mai multor aspecte calitative ale ICFM. Pentru trei state membre, aceste lacune se datorează doar unei transmiteri tardive punctuale a datelor și sunt, deci, de natură tranzitorie. Șase state membre au probleme mai serioase legate de aspectul „precizie ” al calității. Aceasta constituie un progres considerabil față de situația din 2006, când 10 state membre au semnalat probleme de precizie.

Comisia (Eurostat) a cerut statelor membre să-și intensifice eforturile de ameliorare. Comisia va monitoriza în mod regulat problemele de neconformitate și de calitate care persistă , cu ajutorul datelor comunicate și a altor documente naționale. În absența unor progrese satisfăcătoare privind aplicarea ameliorărilor dorite sau planificate, vor fi contactate autoritățile naționale competente iar Comisia va lua măsurile necesare pentru a asigura conformitatea cu regulamentul.

ANEXĂ

Detalii privind acțiunile naționale de ameliorare prevăzute

Irlanda

Irlanda este în curs de punere în aplicare a unei strategii care să amelioreze gradul de acoperire al informațiilor privind salariile și costul forței de muncă.

Unul dintre elemente îl reprezintă o nouă anchetă trimestrială intitulată: „the Earnings, Hours and Employment Costs Survey (EHECS)” (anchetă privind salariile, timpul de muncă și costurile salariale). Această anchetă va permite obținerea unor date comparabile și actuale privind costul forței de muncă în toate sectoarele economiei și măsurarea salariilor și a ocupării forței de muncă în mod mai cuprinzător și mai coerent în diferitele sectoare. Ea va viza întreprinderile cu cel puțin trei angajați.

Această anchetă va colecta datele referitoare la remunerații și salarii, la cotizațiile sociale ale angajatorilor, la celelalte costuri nesalariale și la numărul de ore lucrate pentru întregul trimestru în cauză. Extinderea gradului de acoperire astfel încât să includă costuri nesalariale care, în mod tradițional, nu sunt incluse drept salarii, va permite ca ancheta să reflecteze mai bine costul ocupării forței de muncă și presiunile asupra competitivității.

Principalul produs al anchetei va fi un indice de cost al forței de muncă pe oră lucrată iar obiectivul său este de a urmări evoluția pe termen scurt a costului forței de muncă. Ținând seama de ventilația cerută de anchetă, va fi posibil să se difuzeze în mod regulat informații asupra salariilor orare, cu sau fără prime, și aceasta pe grupuri profesionale largi.

Ancheta EHECS este destinată să răspundă necesităților naționale și exigențelor UE și, atunci când va fi pe deplin operațională, Irlanda va fi capabilă să furnizeze date referitoare la ICFM în totală conformitate cu dispozițiile Regulamentului (CE) nr. 450/2003. Pe viitor, noua anchetă EHECS va permite, de asemenea, economisirea unei anchete cvadrienale special consacrate costului forței de muncă (Labour Costs Survey = LCS).

Ancheta EHECS va înlocui cu timpul toate anchetele de conjunctură asupra salariilor existente, realizate în prezent de către Biroul central de statistică (CSO). Ancheta EHECS a fost lansată în 2005 pentru sectoarele industrial și financiar. Datele privind aceste sectoare sunt în prezent disponibile și utilizate pentru elaborarea ICFM. Colectarea datelor a fost extinsă pentru a acoperi sectorul public și sectorul distribuției, dar aceste date nu sunt utilizate în prezent. Până în 2009, EHECS va acoperi majoritatea sectoarelor economiei, de la industrie până la serviciile către persoane (secțiunile C până la O din NACE).

Grecia

Comisia a invitat Grecia să ia măsuri corective imediate pentru a corecta problemele de precizie ale ICFM. Se așteaptă ca Grecia să prezinte detalii privind acțiunile pe care intenționează să le ia.

Țările de Jos

Sursa utilizată pentru elaborarea ICFM în Țările de Jos s-a schimbat în perioada de raportare. Estimarea trimestrială rapidă se baza în prealabil pe un eșantion de răspunsuri precoce la ancheta trimestrială asupra ocupării forței de muncă și a salariilor. Între timp, ancheta trimestrială a fost înlocuită cu un registru al ocupării forței de muncă, al salariilor și al alocațiilor sociale, care este actualizat în fiecare lună. Deși utilizarea inițială a acestui nou registru a provocat întârzieri importante în transmiterea datelor în 2007 și 2008, se consideră că, pe termen lung, utilizare acestui registru va duce la o convergență mult mai rapidă cu estimările finale, adică va reduce în mod semnificativ amploarea revizuirilor cifrelor ICFM pentru Țările de Jos. Începând cu al doilea trimestru al anului 2008, datele vor fi transmise în termenii stabiliți prin regulament.

Austria

Un program cuprinzător de îmbunătățire a calității a fost lansat pentru IFCM în Austria. Dat fiind că, pentru elaborarea ICFM, au fost folosite mai multe surse de calitate inegală și bazate pe unități statistice diferite, eforturile vizând a determina originea disparităților actuale continuă. Aceste măsuri includ evaluarea metodelor de calcul și a surselor de date utilizate precum și o analiză a conformității cu regulamentul. Este prevăzută relansarea ICFM în al 4-lea trimestru din 2008 și pentru datele retrospective absente în martie 2009.

Finlanda

Modelul finlandez de elaborare a indicelui costului forței de muncă se bazează pe date provenind din mai multe surse statistice. Precizia indicelui se ameliorează progresiv cu fiecare revizuire, deoarece anumite surse statistice nu sunt disponibile decât după un anumit timp.

În 2005, Statistics Finland (Institutul național de statistică finlandez) a lansat un proiect de punere în aplicare a unui nou model de elaborare a ICFM bazat pe colectarea trimestrială directă a datelor primare de la întreprinderi. Mulțumită acestor măsuri, Finlanda ar trebui să fie în măsură să respecte pe deplin regulamentele referitoare la ICFM cu începere din 2009.

Suedia

Datele transmise de Suedia vor cuprinde primele neregulate și vor acoperi, de asemenea, sectorul public începând cu furnizarea datelor pentru primul trimestru din 2009. Suedia va fi atunci în totală conformitate cu regulamentele privind ICFM.

[1] Site -ul internet al Eurostat: http://epp.eurostat.ec.europa.eu/

[2] Comunicatul de presă trimestrial este publicat la datele stabilite în calendarul de publicații; ambele pot fi găsite pe site -ul internet Eurostat

[3] COM(2006) 801 final din 14.12.2006

[4] A se vedea Anexa pentru acțiuni planificate pentru Irlanda, Finlanda și Suedia.